khistorydata/jeongjo-sjw-relations huggingface dataset:
정조 15년
辛亥四月十三日辰時上御重熙堂左副承旨入侍時左副承旨李敏采記事官李海隣記事官洪樂游徐有聞以次進伏訖上曰守禦使入侍可也賤臣承命出與守禦使鄭昌順偕入進伏上曰嶺南移貿穀事誠悶然矣蓋此移貿之擧爲念嶺南還多之弊使之移貿裒益而觀此徐有豐供辭可知一道同然是豈成說乎卿曾經本道故如是召問有何矯救之道耶昌順曰在於道臣察飭之如何至於邑吏奸竇想必夥然矣昌順曰臣於日前都試之行巡審城堞則內城各處暗門修改之役今旣畢役蜂巖外城方始改築物力太半不足將至中撤之境旣始之役中途撤罷虧簣之歎成爲可惜當此經費匱竭之時亦無別般請得之道在前城役時空名帖請得固多已例今若以加設折衝嘉善帖限三百張請得則似可畢役故敢達矣上曰依爲之出擧條昌順曰南漢僧徒之募得入居誠爲守護軍器之道而此與北漢有異北漢則無官府侵漁之弊故僧徒猶可保存而至於南漢則官府咫尺吏屬之誅求多端僧徒之保存無路臣與府尹相議嚴飭隨聞見欲爲痛治禁斷而其能永祛痼弊有未可知朝家每爲軫念顧護入居過三十年者亦有加資之例以爲激勸之方今亦抄出過三十年入居僧錄送該曹以爲依前例帖加成給之地何如上曰依爲之此後年限恰滿則不待擧條更稟直自本廳後錄應資人姓名狀聞加資下批事定式以爲渠輩一分樂赴之端至於入居僧之偏在於關東殊未可知況關東各刹無不凋弊則其入居之弊不可不念如有減定名數從他聚置之可以方便者卿其量宜定式後狀聞可也出擧條命退諸臣以次退出
정조 15년
行都承旨洪明浩坐行左承旨李時秀未肅拜右承旨李義弼未肅拜左副承旨洪義榮坐右副承旨徐美修坐直同副承旨李東顯坐直注書李海隣仕一員未差假注書趙台榮仕直事變假注書李德鉉仕
정조 15년
徐美修啓曰大司憲趙宗鉉掌令鄭景祚持平韓永逵鄭㝡行牌招啓辭未下執義柳雲羽掌令兪漢人在外監察茶時之意敢啓傳曰知道
정조 15년
徐美修啓曰臣以入直禁軍戎器點考進去下直之意敢啓傳曰知道
정조 15년
徐美修啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 15년
傳于洪義榮曰禮房承旨馳詣宗廟景慕宮奉審摘奸以來
정조 15년
傳于李東顯曰來待諸臣入侍
정조 15년
以前忠淸水虞候具載敬拿處傳旨傳于徐美修曰詳考日字如在宥旨前勿論
정조 15년
傳于洪明浩曰當該承旨遞差當該注書汰去
정조 15년
傳于洪明浩曰承旨前望單子入之
정조 15년
承旨前望單子入之李時秀李義弼落點
정조 15년
趙台榮汰去代以洪時濟爲假注書
정조 15년
洪時濟在外代以南惠寬爲假注書
정조 15년
以都摠府寶劍望筒傳于徐美修曰懸頉及在外人竝許遞與未差之代政官牌招開政差出
정조 15년
有政吏批判書洪良浩進參判閔鍾顯在外參議未差同副承旨李東顯進啓曰本曹參議今當差出而前望中無故之人只有二人以二望擬入之意敢啓傳曰知道以李勉兢爲吏曹參議李斌爲宗簿主簿金基豐爲禁府都事洪宗涉爲順康園守奉官中部令單朴宗福北部令單鄭昌謩贈戶參金夏英贈戶判例兼贈左承旨金必光贈戶參例兼知事金天相兩代追贈
정조 15년
兵批判書金文淳進參判閔台爀病參議李夔入直參知沈煥之病右副承旨徐美修進以安春君邊得讓爲都摠管黃昇源嚴思晩爲副摠管金鎭九爲訓鍊主簿副護軍單朴鼎明金衡祚金仁澤李星會
정조 15년
徐美修以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 15년
戶曹啓目粘礪山長興順天三邑稅般到泰安郡致敗時礪山船不善護送前水軍虞候具載敬今旣遞職其罪狀令該府拿問處之爲白乎旀礪山府不完船裝載之失長興順天兩邑晩時發般之罪有難容貸令本道指名現告拿問嚴處爲白乎旀長興順天船不善護送之水軍虞候金守基段自營門依定式從重決棍爲白乎旀他餘穀物令各該衙門稟處何如判付啓竝只依回啓施行爲旀礪山等邑守令拿來段稅穀裝運政當其時使之畢裝發後待其自現拿囚事分付該道該府爲旀今年稅穀如或無弊上納係是宥旨前事竝與拿問而分揀事分付至於順天倅以其治聲之難於徑遞待稅穀畢運內移有命益加着意盡心事令道臣嚴飭分付爲良如敎
정조 15년
刑曹啓目粘求禮縣殺獄罪人朴同孫段分付道臣亟令取服南平縣殺獄罪人崔己贊段更加嚴訊期於輸款錦山郡殺獄罪人林贊儀段不敢擅便上裁何如判付啓求禮囚朴同孫段人命至重僧俗何異則殺僧無殺人之律云者不過無稽之里諺豈或倣引於此獄而醉僧之見俗人不禮不恭甚至拔刀咆喝爲俗人者乘憤犯手納之溝而不足倒執鍤柄直衝暑月醉飽僧臍肚間厥僧之死非由於同孫而何然衝肚者雖同孫伊前納溝成甲也伊後擠倒亦成甲也此獄兇身同孫成甲之間孰果是末梢正犯是隱喩假使同孫犯手之時僧之死在須臾際此更遭成甲之逞恚則其所結果安知不在於後犯者乎推官之面稽言聽或有別般釋疑之證是乙喩令道臣後同推出意見査究如無疑端依前嚴訊使之期於取服爲旀南平囚崔己贊段雇主之於雇工視凡人雖有隔等之文而我國與中朝之制稍異兺除良死者旣非立役之漢則道啓曹讞儘有意見依回啓施行爲旀錦山囚林贊儀段故與驅殺活所關而卿與道臣之意見雖相矛盾亦各有據大抵器仗則喪杖也殺之者從弟也法律之外所爲痛惡道伯之斷之以死律不可謂誤用法然以卿說更究斷例驅云則可故或過情若此則贊儀之用驅律無所不可是乙喩事係至親間殺越其在審克之義有難遽然決折問于大臣稟處爲良如敎
정조 15년
辛亥四月十四日未時上御重熙堂刑曹判書前水原府使入侍時右副承旨徐美修假注書趙台榮記事官洪樂游徐有聞刑曹判書權前水原府使趙心泰以次進伏訖上敎心泰曰今番園所定垓補土及植木家舍等役事終姑效勞本府吏校方欲施賞言于時府使處區別成冊以來京營門中柳檜木運去時效勞校卒且不可不紀念亦爲修成冊送于政院以爲入啓之地事分付該大將可也仍命心泰先退敎曰求禮囚金成甲朴同孫事原其情則非出故殺之意容有可恕之端耶曰醉僧之無禮不恭者俗人之捽曳拳踢雖或無怪旣已致命之後恐或難容矣上曰雇工事獄情果何如曰雇主以平日含憤蓄怨之心暗地逢着雇主躑之蹴之仍爲致命此則恐無一毫可恕矣上曰卿曹回啓諸囚姑俟卿之登筵故不爲判下矣仍命美修書全羅監司狀啓金成甲等獄事刑曹回啓判付訖命退諸臣以次退出
정조 15년
行都承旨洪明浩坐行左承旨李時秀坐行右承旨李祖承坐直左副承旨洪義榮坐右副承旨徐美修坐同副承旨李東顯坐直注書李海隣仕一員未差假注書李德鉉仕直事變假注書未差
정조 15년
李東顯啓曰大司憲趙宗鉉呈辭執義柳雲羽掌令兪漢人在外掌令鄭景祚持平韓永逵鄭㝡行未肅拜監察茶時之意敢啓傳曰知道
정조 15년
洪義榮啓曰備邊司郞廳來言今日賓廳日次而國忌正日相値不得來會之意敢啓傳曰知道
정조 15년
李時秀啓曰明日抄啓文臣課講時何承旨進去乎敢稟傳曰左承旨進去
정조 15년
洪明浩啓曰新除授右承旨李義弼今日不爲仕進卽爲牌招察任何如傳曰允
정조 15년
以右承旨李義弼牌不進罷職傳旨傳于洪明浩曰聞有實病許遞前望單子入之待下批牌招察任
정조 15년
洪明浩啓曰明日殿座時承旨不可不備員而新除授左副承旨李書九時在平安道寧邊府任所合有變通之道何以爲之敢稟傳曰許遞前望單子入之待下批牌招察任
정조 15년
傳于洪明浩曰承旨房仍
정조 15년
假注書南惠寬在外代以李德鉉爲假注書
정조 15년
傳于徐美修曰右副承旨同副承旨入侍
정조 15년
傳于李祖承曰右承旨入侍
정조 15년
洪義榮以禁衛營言啓曰本營上番鄕軍病報未差者八十五名及新出幕者十二名合九十七名內前哨豐川軍七名長淵軍二名左哨海州軍五名中哨海州軍三名右哨瑞興軍一名合十八名今已差完厚給糧資先爲下送未差之類各別救療隨其蘇完鱗次擧行之意敢啓傳曰知道
정조 15년
辛亥四月十五日辰時上御重熙堂右副承旨同副承旨入侍時右副承旨徐美修同副承旨李東顯記事官李海隣記事官洪樂游徐有聞以次進伏訖上命讀公事書判付訖上曰聞慕華館路邊病幕甚多云非但有妨於行路之人且是京城至近之處則病幕出接何處不可而必於此地出送乎已出者已無及矣而此後則更勿出送此處之意招致西部官員分付可也命退承史以次退出
정조 15년
行都承旨洪明浩坐行左承旨李時秀坐直行右承旨李祖承坐左副承旨徐美修坐直右副承旨李東顯坐同副承旨金履禧坐注書二員未差假注書金履載仕李德鉉仕直事變假注書崔致翼仕
정조 15년
李東顯啓曰大司憲趙宗鉉執義柳雲羽掌令鄭景祚持平韓永逵鄭㝡行牌招啓辭未下掌令兪漢人在外監察茶時之意敢啓傳曰知道
정조 15년
洪明浩啓曰今日殿座時承旨不可不備員左副承旨洪義榮不爲仕進卽爲牌招何如傳曰許遞前望單子入之待下批牌招察任
정조 15년
傳于洪明浩曰課講入侍
정조 15년
傳于洪明浩曰右副承旨入侍
정조 15년
李德鉉陞付代以崔致翼爲事變假注書
정조 15년
承旨前望單子入之金履禧落點
정조 15년
注書李海隣汰去代以金履載爲假注書
정조 15년
洪明浩以吏批言啓曰奉常正鄭萬始呈狀內矣身素患關格之症當此換節之時近益添劇萬無供仕之望云身病旣如是則不可强令察任今姑改差何如傳曰允
정조 15년
有政吏批判書洪良浩進參判閔鍾顯在外參議李勉兢未肅拜行左承旨李時秀進以李東泰爲工曹參判金履運爲活人別提徐有膺爲明陵參奉柳孝源爲寧邊府使沈鏶爲奉常正故僉正權山海贈吏參例兼贈職事承傳
정조 15년
兵批判書金文淳進參判閔台爀病參議李夔入直參知孟至大病左副承旨徐美修進以李敬玉爲副摠管李宗範爲五衛將申思益爲部將三田渡別將朴守寬楊花島別將金禹鼎竝單付副司直單徐瀅修李敏采李義弼李書九副司果單徐有悌
정조 15년
李祖承以戶曹言啓曰鑄錢之役屬之本曹歲以爲常事曾有筵稟定奪而今方設冶故歲做應行事目磨鍊書入之意敢啓傳曰知道
정조 15년
李東顯以壯勇營言啓曰前統制使申應周本營兵房差下矣時在統營任所令政院乘馹上來事下諭何如傳曰允
정조 15년
金履禧以禁衛營言啓曰本營哨官柳啓源身病猝重勢難察任改差何如傳曰允
정조 15년
金履禧以禁衛營言啓曰本營哨官柳啓源改差代加設哨官洪範瑞陞實之意敢啓傳曰知道
정조 15년
金履禧以御營廳言啓曰本廳上番鄕軍中前日病出幕未蘇復左哨開寧軍一名中哨開寧軍一名右哨尙州軍二名合四名今已蘇完故給糧資下送于各其邑而見今未蘇者一名及方痛者五名各別救療之意敢啓傳曰知道
정조 15년
刑曹啓目粘連錦山郡殺獄罪人林贊儀獄事判付內辭意問議于大臣則左議政蔡濟恭以爲贊儀之殺日同非出於故殺之意別無難分刑官之欲當之以毆殺律不可謂無意見雖然獄體至重不可泛言以折伏惟上裁云矣大臣意如此上裁何如判付啓依大臣議施行爲良如敎
정조 15년
辛亥四月十六日辰時上御熙政堂抄啓文臣親試兼行課講日次儒生殿講入侍時行都承旨洪明浩行左承旨李時秀行右承旨李祖承右副承旨徐美修同副承旨李東顯記事官李海隣假注書李德鉉記事官洪樂游徐有聞以次進伏訖上曰左副承旨何不仕進乎明浩曰有實故云矣上曰試官以下行禮可也抄啓文臣親試試官左議政蔡濟恭一提學吳載純檢校直提學徐浩修檢校直閣李晩秀直閣徐榮輔儒生殿講試官行司直鄭昌順漢城右尹朴祐源參考官副司直李洪載金履禧李太亨尹光普入就拜位行四拜禮以次進伏濟恭進前曰日間聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰頃日之雨旣不浹洽而甘霈尙此遲遲誠爲可悶矣濟恭曰連見諸道狀本兩南則浹洽反有過多之慮西路與畿內似不足而秋年雖云穴農春牟則八路俱有豐漸云民事誠爲多幸矣上命載純書五月不熱疑淸秋七言十韻排律親試題仍命抄啓文臣及日次儒生以次進講海隣書出講章而只書章頭上曰講章何等重大而文勢相似處只書頭辭以致儒生之換讀乎命書榻敎曰注書李海隣事過後先汰後拿大司成柳戇進前曰西齋掌議李雨肅在外事當出代備員而掌議薦中許多人前掌議閔章顯一竝落薦仍爲自削其名只以柳諫黃仁基李雨肅閔耆顯四人越薦而此四人亦有衆所共知之情勢不可行公者故末由出代莫重殿講齋任不得備員不勝惶恐矣上曰年前自朝家定式俾不得自削其薦又不得落薦則設有鬧端自在勿論中何可拘礙乎各別嚴飭使之無敢如前可也戇曰儒生亦知有此定式而每諉之泮規如是逡巡矣上曰付黃及搢紳罰皆是泮規而先朝禁令後皆不敢援例爲之豈獨於此而敢稱泮規不遵朝令乎一依定式擧行可也大抵士氣不古而弊源則多似此起鬧之事不一而足貽羞賢關莫此爲甚雖以序齒一事言之先朝飭敎果何如則近聞以一名人別坐南行云是豈成說乎凡民俊秀皆入太學王公貴人與之序齒則一名人地雖卑微均是班族且聖人敎人之道只觀其人之賢否不論地閥之貴賤則堂堂賢關豈可獨令一名人別坐南行俾不得同列乎且旣許上庠不欲比肩者尤不成說以年老人坐於年少之下亦甚無理食堂序齒何關於朝廷官爵私家名分而或別坐南行或降坐班末云者可謂萬萬無當此等事國子長旣兼師儒矯革之方豈非職責乎戇曰聖敎萬萬至當一名人之不得序齒參以禮經揆以事理萬萬無義其所釐革不容少緩而尙此因循者未必不由於泮長之不欲任怨故也臣謹當開諭諸生俾勿如前矣濟恭曰一名之別坐南行實是干和之一端今承聖敎臣不勝欽仰矣上敎明浩曰日次講時上齋儒生每爲落點應講而自不居多事甚無實故近或有代以應製之例使上番翰林持此題與大司成偕往泮宮試取以來而必須善製以納之意分付於儒生處可也抄啓文臣及儒生應講訖通禮告禮畢上曰試券畢捧後試官以下更爲入侍以爲考券之地可也仍命退諸臣以次退出
정조 15년
辛亥四月十六日午時上御誠正閣右副承旨入侍時右副承旨徐美修假注書李德鉉記事官李重蓮徐有聞以次進伏訖上命兵曹判書前水原府使入侍賤臣承命出與兵曹判書金文淳前水原府使趙心泰偕入進伏上曰左承旨與親試試官持抄啓文臣試券入侍可也行左承旨李時秀試所承旨行右承旨李祖承左議政蔡濟恭一提學吳載純檢校直提學徐浩修檢校直閣李晩秀直閣徐榮輔承命進伏上謂濟恭曰平安道各鎭還弊何以釐正則爲好耶西伯狀啓卿於今筵稟處而卿則詳知監兵營事情必須詳量終始善爲措置可也濟恭曰頃因平安監司各鎭還弊及龜城留庫穀六千石分給除耗之請其所矯救之道更爲狀聞之意覆啓分付矣卽見平安監司沈頤之狀啓則盛陳各鎭堡還弊積苦之狀仍請主鎭邑守査櫛簿書之虛實審擇穀品之精麤流亡絶戶之指徵無處者年久腐朽之不堪民食者竝皆執數上聞以待處分雖欠精實不至全棄者除耗分還限年改色可合分糶者量其民摠定爲鎭還以其餘數竝移傍近分此三等區別條列的知其精實者幾何荒麤者幾何虛耗者幾何然後可合發賣者待時售價可合移轉者從便出送而較戶量穀酌量分排申嚴分留之法俾絶積峙之弊應分應留之外一包穀更不得添錄於鎭堡之意嚴成節目永久遵守麟山等二十一鎭元穀雖或不多難保其十分無弊此亦一體考覈得其實狀而淸城等二十四鎭及牛峴等十七鎭竝爲逐石査櫛定執實摠分等啓聞後毋論轉移與發賣向後措處之道更加審量實合事宜至於龜城還穀六千石則臣於昨年秋巡時取見各倉穀物則俱是再昨年所捧乃是未成實之半粒雖非精穀優免虛殼除耗已是特恩改色渠何敢辭乎除耗改色民皆樂從龜城穀改色一款竝令廟堂稟處矣道臣論列雖曰詳悉若依此許施則是關西有鎭堡之邑逐邑而各有一箇咸陽御史昨年咸陽之事大是罕有之恩每每行此事終涉如何且如是之際奸弊之從中生出難保其必無臣意則先從弊劇難革處革將去其餘將不勞而理矣若論弊劇無過於江界列鎭分付道伯使本州府使輪行境內鎭堡秩秩査櫛後以其形止上聞以待朝家處分爲宜至於龜城穀六千石道臣旣已質言其不至全殼民情又願改色則除耗改色依狀請許施恐無不可矣上曰依爲之出擧條上命考試券諸試官等進前考試訖命書傳敎曰政官牌招開政又命書傳敎曰日次儒生殿講入格皆是略粗居首以下不必如例論賞略儒生給紙一卷粗儒生給筆二技墨一笏時秀曰海西諸邑民弊中微細之事雖不敢煩陳而至於長淵牧子牛一事爲弊甚巨若不及今矯救則將爲淵民難支之端蓋長淵爲邑與白翎鎭越海相接浦戶漁漢互相往來一有債負則白翎之民輒以島中分養之牧牛計債移給長淵之人幸其償債徒受虛簿初無一隻牛携來者而太僕牧牛間年輒增一犢當初二十餘隻之牛三十年之間增爲二百七十六隻每年十餘隻作錢上納而其數之多尙至於此過明年則又當增五六十隻旣無一隻之見存牛案所錄逐歲漸增每當作錢之際徵隣徵族遍及一境自臣待罪本道以後民人之以此呼訴者相續不已故年條數爻更爲詳探則果如所訴道內民瘼此最切急今若限以數年竝依兒犢例作錢或賣牛分送於諸牧場或盡數輸納於該寺則一邑之民庶可息肩旣無牛隻則許多作錢亦屬可矜而此則民人輩自願竝力辦備以除來後無窮之弊民願旣如此敢此仰達矣上曰大臣之意何如濟恭曰前道臣旣已的知其爲道內第一痼弊有此筵奏其在聖世若保之政固宜亟加釐革而但太僕裏面事未能知得有難指一仰對矣上曰詳問該寺草記稟處可也出擧條時秀曰山川祭享事體有重而長連阿斯津松串該曹每年以安岳啓下行會本道擧行則在於長連狀啓中亦以長連修上享祀之地名實錯換誠爲未安分付該曹博考可據之文以爲釐正之地似不可已矣上曰依爲之出擧條時秀曰誣人反坐法意至重矣臣之當初不能彈壓之罪不勝惶悚而惶悚自惶悚律名自律名鳳山罪人李極天更詢大臣分付道臣如律處斷然後海俗庶可懲勵矣上曰伊時博詢之外多費商量而處之朝令豈可無端銷刻乎新伯下去後將何以處決云耶時秀曰限死嚴刑計云矣濟恭曰限死之刑道臣固爲從便擧行而若或上徹朝家自朝家定律名以下者則道臣豈可任意爲之如三次之刑又加五六次乎此不可爲矣上命試官先退濟恭等退出上命兵曹判書前水原府使進前仍命書傳敎曰局內植木播種補土鋪莎洞口三池石築坤申池改石築培養峙鋪磚石大王橋石築龍珠橋中小石橋六處新築公廨各處撤舊營新等諸處各役聞已告完今則係關園役庶無未盡之歎此皆董事者誠勤所致豈無紀勞之擧地方官水原府使金思穆內下大豹皮一令賜給園令洪就榮金魯敬陞敍看役差使員振威縣令曺允植右職陞敍植木差使員長峰萬戶張世紈旣有昨秋植木時邊將承傳今番則勿論禿城山城中軍金㷞內下銀入絲筒介一部先爲賜給監董裨將嘉善李宗範自初效勞旣多五衛將作窠調用前五衛將申㬘相當窠調用本府哨官車道恒植木效勞旣多賞加前經歷李敬大與金樂咸呂文永效勞雖均酬勞則異豈無抑鬱之心兩營堂上窠作窠調用邑校嘉善黃啓淸實役日字爲第一自初效勞最多又有勝於李運行家之偏苦其所記念豈有貴賤爲先給復仍本役除本仕給家垈仍留園底看檢植木等事嘉善金致詳自初效勞亦多移差京校待闕陞實嘉義趙得卿限己身給厚料事分付本府折衝黃致郁徐大喆實役皆過五十日內外邊將除授折衝安允執金有彬金光麗竝賞加邑吏金亨擇朴在寅匠手金龍澤閔光曄園所書員李東郁等帖加成給其餘將校下吏園軍工匠等依判下令該曹該府分等施賞植木京校之自初效勞者守校朴守寬御校金禹鼎也各該本營所管津渡別將待窠令該曹單付事分付植木時應役京軍門將校軍兵效勞多者試二技其次試一技軍兵則明日先令訓將進詣北營試取將校則收置試記待下敎待令事令訓將知悉上謂美修曰李海隣若於日記畢修納後放送則爲日甚久一朔日記先爲粧黃以納草記放送事分付禁府命退諸臣以次退出
정조 15년
行都承旨洪明浩坐行左承旨李時秀坐行右承旨李祖承坐左副承旨徐美修坐直右副承旨李東顯坐同副承旨金履禧坐直注書二員未差假注書金履載仕李德鉉仕直事變假注書崔致翼仕
정조 15년
李時秀啓曰明日常參經筵取稟傳曰停
정조 15년
李時秀啓曰來二十一日朝參日次矣敢稟傳曰停
정조 15년
金履禧以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
李時秀啓曰來二十一日輪對日次矣敢稟傳曰爲之
정조 15년
金履禧啓曰禁衛營將官來言今日本營軍兵日次私習云矣敢啓傳曰知道
정조 15년
金履禧啓曰御營廳將官來言今日本廳軍兵日次私習云矣敢啓傳曰知道
정조 15년
傳于徐美修曰義州府尹留待
정조 15년
傳于徐美修曰義州府尹入侍
정조 15년
備忘記義州府尹李東郁下直長弓一張長箭一部片箭一部筒兒一箇賜給
정조 15년
有政吏批判書洪良浩進參判閔鍾顯在外參議李勉兢未肅拜左承旨李時秀進以李海隣爲注書鄭國仁爲高城郡守安邊府使韓光綮今加嘉義德源府使趙𡹘今加通政已上加資事承傳
정조 15년
兵批判書金文淳進參義閔台爀病參議李夔入直參知孟至大病同副承旨金履禧進以姜翼振爲美錢僉使金致坤爲豐山萬戶副司直洪義榮副護軍李敬大竝單付前主簿姜守性今加折衝加資事承傳
정조 15년
金履禧以都摠府言啓曰副摠管李應爀以禁衛中軍軍兵等中日試放事南別營晝仕出去之意敢啓傳曰知道
정조 15년
以咸鏡監司李文源狀啓御製碑石奉立差使員以下別單馳啓事
정조 15년
傳于李時秀曰地方官及差使員加資依前此立碑時已例捧傳旨係是三朝御製碑追述之事自有所重而國初立碑時月日雖不可考自肅廟朝先朝至于今番事役皆在是月事若不偶政官牌招開政下批其餘裨校匠手施賞參量判下亦令今日擧行卿及草圖書書寫官內下虎皮一令賜給卿其知悉事回諭
정조 15년
金履禧以壯勇營言啓曰今番園所植木時本營赴役軍兵等砲藝入格之類依判下別單木九疋布三十六疋施賞之意敢啓傳曰知道
정조 15년
金履禧以訓鍊都監言啓曰依傳敎園所植木時各營門及畿營赴役軍士等鳥銃技藝試取後入格之類竝別單書入之意敢啓傳曰知道依別單判下令各該營施賞事分付應射將校卿率領明日待令於春塘臺可也
정조 15년
金履禧以訓鍊都監言啓曰園所植木時赴役本局軍鳥銃入格李載燁等五名處各布子一疋依判下單子施賞之意敢啓傳曰知道
정조 15년
金履禧以訓鍊都監言啓曰依昨日下敎園所赴役木手五名石手八名等處各木綿二疋布子一疋式以戶曹木布今日北營分給之意敢啓傳曰知道
정조 15년
金履禧以禁衛營言啓曰園所植木時赴役本營軍鳥銃貫一中邊一中二名各木一疋布一疋邊二中一名布二疋貫一中二名各木一疋邊一中十二名各布一疋月刀上下一名布一疋提督劍上下一名布一疋依判下單子施賞之意敢啓傳曰知道
정조 15년
金履禧以御營廳言啓曰園所植木時赴役本廳軍士試放入格之類依單子判付鳥銃邊三中文廷喆木二疋貫一中邊一中金元大木一疋布一疋邊二中李枝昌等四名各布二疋貫一中金興乭等五名各木一疋邊一中姜振璜等十四名各布一疋提督劍上下金宗根等二名各布一疋分等施賞之意敢啓傳曰知道
정조 15년
金履禧以守禦廳言啓曰今此北營試放時顯隆園植木赴役本廳軍士鳥銃邊二中二名各布二疋貫一中一名木一疋邊一中五名各布一疋式依啓單判下自臣廳分給之意敢啓傳曰知道
정조 15년
金履禧以摠戎廳言啓曰園所植木時赴役本廳軍士試放入格之類依單子判付鳥銃邊二中韓得良布二疋貫一中咸海福木一疋邊一中金好福等二名各布一疋提督劍上下李五寬布一疋分等施賞之意敢啓傳曰知道
정조 15년
金履禧以舟橋司言啓曰船艙石築今日畢役之意敢啓傳曰知道
정조 15년
金履禧以備邊司言啓曰前兵使孫相龍家在慶尙道密陽地而上京卒逝矣曾經節度使依法典返柩時擔軍題給之意分付所經各邑何如傳曰允
정조 15년
金履禧以吏曹言啓曰成均館典籍金孝建受由過限未上來依例改差何如傳曰允
정조 15년
金履禧以兵曹言啓曰今北營試放時龍虎營軍兵鳥銃得中賞格依啓下別單分等施賞之意敢啓傳曰知道
정조 15년
金履禧以義禁府言啓曰時囚罪人李海隣日記畢修正後放送事命下矣李海隣所修日記已爲畢納云卽爲放送之意敢啓傳曰知道
정조 15년
金履禧以禁衛營言啓曰本營上番鄕軍病報未差者七十九名及新出幕者十四名合九十三名內前哨長淵軍四名豐川軍三名左哨海州軍七名中哨海州軍六名右哨瑞興軍二名合二十二名今已差完厚給量資先爲下送未差之類各別救療隨其蘇完鱗次擧行之意敢啓傳曰知道
정조 15년
義禁府照目抄啓文臣金憬尹寅基申星模等矣傳旨內課講時連三次居不竝推考罪各笞五十收贖解見任別敍私罪奉敎附過放送爲良如敎
정조 15년
江原監司尹師國疏曰伏以陵園春謁廟寢夏裸聖慕克伸玉體冞康伏況我元子宮尺衣漸長初度之慶月屈指在近萬年之休命延頸獻祝顧以逖違之蹤曷勝忭蹈之忱臣於千萬意外伏奉三月十一日傳敎下者因莊陵樓役告竣錫馬之恩至及賤臣寵頰踰分遐土聳瞻臣於是且感且惶不知所以自措也猗我聖上以繼述之孝起曠感之思古樓遺址棟宇重新仙寢近地壇場爰築百年未遑之事待今而光前一體與同之祭起義而合禮上以有慰陟降下而永樹風節有司之臣執事榮也董工職耳設有微勞非所可紀況臣則比邑守初無效力之勞在聖朝徒累嚬笑之愛聖意雖在於所重私心自恧於罔功仍念臣忝叨藩職居然爲一年餘矣縻粉之忱勉在彈竭而憒劣之識多犯辜負峽俗凶頑未能遏絶浦海痼瘼不免牽補瘡疣百出罪過日積惟殿下全保臣庇覆臣曲費造化姑逭大戾每一循省愈增怵惕唯宜自量菲材早思鞶褫而圖報之心未敢言私丐免之言恐近飾讓宜辭不思尙此蹲仍近者狗馬之疾又速瘝癈之罪疾痛之號不容少緩瀆撓之誅無所自逃臣之風痺貞疾水土爲祟醫藥無效每當發作之時輒在春夏之交動費時月劇歇無常今於省部之路又患外感仍添宿症按站之行末由淹留驅策之役重以勞復擔舁還營纔爲數日一場昏窒幾危僅甦最是肢體萎弱便作籧篨神精暈眩如墜煙霧種種醜疾不敢煩陳而目下沈淹非比前日衰氣凘敗殆無餘地如不得及今解職便宜調息則賤疾加減雖不足恤公務抛棄尤爲悚悶職旣蔑效病又難强伏枕籲天如縛求解伏乞聖慈諒臣之懇憐臣之疾將臣藩任亟許遞改以存生成之澤公私幸甚答曰省疏具悉藩任豈可輕遞卿其勿辭察任
정조 15년
辛亥四月十七日卯時上御重熙堂義州府尹入侍時同副承旨金履禧假注書李德鉉記事官洪樂游徐有聞義州府尹李東郁以次進伏訖上曰邊禁近來蕩然矣威生於廉須思此句語毋或泛忽也除爾此職一欲試之耳東郁曰聖敎如是諄摯惶感之極實無以仰對矣敢不竭力自效乎上命退承史以次退出
정조 15년
辛亥四月十七日辰時上御重熙堂右承旨入侍時右承旨李祖承假注書李德鉉記事官洪樂游徐有聞檢校直閣李晩秀直閣徐榮輔以次進伏訖上命京畿監司入侍賤臣承命出與京畿監司徐鼎修偕入進伏上命考泮儒應製試券考訖上謂有聞曰如此好題一不成樣矣豈有次中壯元之時乎會諸侯于葵丘卽是尊周之擧而輒評王室邊人事上誠不足矣皆置落科次中壯元事涉如何改以次上爾其持此試券出往泮宮頒示儒生詳諭此意仍以此題更使製進而收券以來可也昨日平易之題如是不成樣故今番則出給稍難之題此意竝頒及之儒生若或難之而不能製進云則入來微稟也出給御製封仍命退承史以次退出
정조 15년
辛亥四月十七日戌時上御重熙堂坐直承旨入侍時左副承旨徐美修假注書李德鉉記事官洪樂游徐有聞以次進伏訖上命書江原監司疏批命退承史以次退出
정조 15년
行都承旨洪明浩坐行左承旨李時秀坐行右承旨李祖承坐直左副承旨徐美修坐直右副承旨李東顯坐同副承旨金履禧坐注書李海隣仕一員未差假注書李德鉉仕直事變假注書崔致翼仕
정조 15년
李祖承啓曰明日常參經筵取稟傳曰停
정조 15년
李東顯啓曰合辭方張之時兩司無詣臺之員事甚未安除在外未肅拜呈告人員竝卽牌招何如傳曰允
정조 15년
金履禧啓曰左邊捕盜大將趙圭鎭以訓鍊都監中軍明日習陣出去矣所佩命召及大將牌傳令牌何以爲之敢稟傳曰仍佩來往
정조 15년
傳于李祖承曰日次儒生殿講時上齋生之受點應講輒書自不殊欠誠實以應製爲之出於務實之意賦居首三中進士李光顯表居首三下一生員尹愭各四書中一件賜給表三下二進士安光宇賦三下進士尹浣生員李光輔進士任履周表草三下生員李弘達進士宋翼淵各紙二卷筆三枝墨二笏賜給表次上進士柳之羽李鍾夏任希復生員朴曾煥進士李㷞賦次上進士李彦圭洪樂文生員申百祿進士李日煒生員崔翼運表草次上生員金處巖進士徐俊輔生員姜忠永進士徐冕輔生員安光集成永愚韓錫春徐有望進士金厚淵生員李厚延進士李漢德賦草次上生員權丕應進士李翼林翰儒金龍翰孟賢大生員李在寬金鎰進士金碩鉉生員吳霑進士申秉生員尹行敬竝考例施賞
정조 15년
以執義柳雲羽持平韓永逵正言朴吉源牌不進罷職傳旨傳于李東顯曰只推
정조 15년
李祖承以司饔院言啓曰本院漁箭進上連爲申飭封進而葦魚所所封物種數爻已極零星亦甚體少進上事體何等重大而若是不謹事之駭忽莫此爲甚所當退送而無端闕供事極惶悚雖不得不捧入當該監捉官奉事李義述令該府拿問嚴處該吏令攸司從重科治何如傳曰官員推考下吏自本院懲治可也
정조 15년
李祖承以戶曹言啓曰鑄錢依定奪自今日爲始開鑄之意敢啓傳曰知道
정조 15년
金履禧以兵曹言啓曰宣薦內禁衛今春等試射時所騎戰馬無烙印之類後日習陣時決棍後査實草記事臣旣承下敎矣今日習陣伊日拔箭內禁衛南慶老等二十八人一竝拿入各決棍十度査問其換借委折則李鴻德李之相安思默趙達洙金時弼李亨謙李周百郭海濟許稱金憲柱沈洪達三朴致煥崔柱星李應會等俱有本馬而因其病蹇果爲借騎他馬云南慶老申光璧李以龍柳永源柳相斗安敬國申德顯李思彦李元臣李學道尹純儉金載澤李心會等所持馬匹或致斃而未卽改立或借納而因事出他之際適値臨急不得已借騎云有本馬之類考點於馬案則毛色少無差錯亦有印跡故使之善爲喂養之意嚴飭無馬之類其間雖已改立而莫重戰馬之如是疎虞者論以戎政萬萬無嚴後勿如前稽忽事爲先嚴飭之意敢啓傳曰知道
정조 15년
金履禧以備邊司言啓曰因黃海前監司李時秀所啓黃海道長淵縣牧子牛難支之端詳問該寺草記稟處事命下矣司僕牧牛根因詳細考閱則長淵牧牛初無設置年條必是自白翎債代移給之致故該寺則無年條可考以牛隻言之辛卯壬辰兩年所錄爲二百三四十首而自癸巳至壬寅減爲一百餘首此則似是多數發賣而然自甲辰至庚戌又增爲二百六七十首至於今年又爲三百餘首若過明年又當增幾十首矣以該寺規例言之每年四禾以上雄牛十三首作錢會錄雌牛則每年取息而其用處則本寺若應辦當次則以上項牛作錢用之進上酪牛十二首十年一次劃給廛人矣長淵旣無牧場則牧牛名色旣甚不當況且初無一隻牛持來而紙上虛簿逐歲增加曰以每年雌息者輒加於十三首作錢之數今至爲二百三百而徵隣徵族之弊遍於一境如非牛案之發本塞源其弊無可了之時此固萬萬矜惻而凡事正名爲貴無牧場而有牧牛毋論弊之有無其名果正乎不正乎以此言之其所革罷固當不俟終日而第念應辦所用若無出處則此於該寺事係悶切進上酪牛雖不無他牧場所蓄或有苟艱之患則亦甚可念令若就三百二首之內永除其二百二首之數其餘百首以兒犢例盡數發賣納錢於該寺無或使一牛留簿本縣以絶禍根則在該縣可以除切痼之瘼在該寺亦得免全失之患若其以發賣之價從長處置不失日後需用之資都係該寺之善爲方略而已以此分付何如傳曰允
정조 15년
持平鄭㝡行啓曰請爲奴罪人金壽賢河翼龍竝令王府設鞫得情快正王法措語見上新除授掌令兪漢人時在咸鏡道高山察訪任所司諫院司諫許晊時在京畿振威地正言朴載淳時在忠淸道陰城地請竝斯速乘馹上來事下諭答曰不允下諭事依啓
정조 15년
辛亥四月十八日卯時上詣中日廳抄啓文臣試射入侍時行左承旨李時秀行右承旨李祖承同副承旨金履禧記事官李海隣假注書李德鉉記事官李重蓮洪樂游以次侍立上具戎服乘輿出延生門御中日廳上曰試官以下行禮可也試官一提學吳載純檢校直提學徐浩修朴祐源行副司直洪仁浩率抄啓文臣入就拜位行四拜禮載純等以次陞殿進伏載純曰抄啓文臣懸頉者八人而韓興裕以情勢不爲入來試官李益運以病不得入來云矣上曰伊時情勢今何更引韓興裕使之卽爲入來應射李益運亦使之入來可也命試官等就位試射乘輿還御暎花堂命試官行禮試官行副司直趙心泰李漢豐副護軍申鴻周入就拜位行四拜禮以次陞殿進伏園所植木時各營門赴役將校試射頒賞訖命侍衛宣傳官等近前敎曰向者以爾等軍服之必用縀屬有敎禁之矣今果有效乎爾等一人所着幾爲中人十家之産別軍職則新差之時例有自上所給者故猝難變革而爾等貧富旣不均一人過侈百人效之謂之時體而必欲跂而及之雖至貧者某條苟同於時俗以衣服觀之貧富一般糜財之悶姑無論其在尙儉之義豈容若是此所以朝家之必欲痛禁者也宣傳官等一齊對曰伊時聖敎之後無敢一毫違越者矣上曰雖以爾等氊笠纓子言之皆用正密花正密花從何處如是多得人人皆用乎造密花二十四件下于爾廳此後則所謂正密花一切勿用以此留置廳中而以其廳財隨傷隨改永久輪用可也且冠纓之琥珀卽堂上所用而近來侈風日盛無論文蔭武堂下參下若非琥珀則不懸是豈爲文章表貴賤之意乎心泰曰誠如聖敎矣上古尙矣無論而雖以臣之新出身時言之若於白水晶貫以紅絲則皆謂之好件而用之今則水晶之屬雖至貧者皆鄙而棄之習俗誠悶然矣聖意如此禁琥珀而代用紫㻴瑚則似好矣上曰若一竝用紫㻴瑚則其弊似不下於琥珀心泰曰紫㻴瑚卽堂下貝纓故古亦間或用之矣上曰卿須出去與將臣及兵判相議先從琥珀一切禁斷代用之節紫㻴瑚紫水晶白水晶間更入商量定式好矣上曰筒介弓禁斷之後果不如前耶侍衛宣傳官今欲試射訓將與行首宣傳官下去監試體箭各二矢使之發射而矢不及百步者皆錄來心泰鴻周承命率宣傳官等下臺試射訖上命拾百步內所落矢以來別軍職李潤謙拾進告曰一矢則無刻名矣上使之査覈潤謙曰朴宗柱云矣上命拿入敎曰刻名法意何等重大而不爲刻名何也宗柱曰昨夜始得他人弓箭忙急未及刻名罪當萬死矣上曰文臣如兵郞之猝除忙急則雖裹紙書名不敢佩無名矢則忙急未及刻名云者何也爾是儒家之人姑此參酌後勿如是也又命發矢不及百步人李漢棟曺翰振吳應常李尙德李厚培呂文永韓泳金樂海金𣕖一竝拿入敎曰前後申飭何如而必用所謂筒介弓不堪射八十步者耶爾等不有飭敎之罪宜當繩以重辟而以三令五申之意姑且參酌若或後又故犯焉逭當律命拿出仍乘輿詣丹楓亭命退承史以次退出
정조 15년
辛亥四月十八日酉時上御熙政堂應射抄啓文臣應製儒生頒賞入侍時行左承旨李時秀行右承旨李祖承左副承旨徐美修同副承旨金履禧記事官李海隣假注書李德鉉記事官李重蓮洪樂游以次進伏訖上命書傳敎曰今年春季朔抄啓文臣朔試射副司正嚴耆十五巡四十三分居首全布二巡依文臣朔試射例陞六其餘依例分等施賞引儀引應射抄啓文臣應製入格儒生分東西庭行四拜禮上曰內閣吏招入戶工郞亦使之待令命入格儒生陞殿奏姓名進士李光顯進伏奏姓名上曰汝則每榜狀元誠奇異矣命誦入格試券生員尹愭進前上曰爾文則可謂實才進士安光宇進前上曰爾亦善文及第似當不久爲之仍命此以下儒生速速進奏姓名使之還復位可也進士尹浣等三十七人以次進伏奏姓名至李弘達上曰何其文體之如是耶至宋翼淵上曰作表幾首乎翼淵曰三百餘首矣至崔翼運上曰八十老人何以製納乎至吳霑上曰爾在濟州乎霑曰然矣上曰何時上來乎霑曰昨年八月上來矣至尹行敬上曰末句落韻何也知之而呈納乎行敬曰不知而然矣儒生等還復位序立引儀唱應製儒生應射文臣跪頒賞訖上內下酒肴曰試射無分抄啓文臣行罰杯可也金啓洛韓興裕金憬以次起飮上曰旣有罰杯則不可無賞杯試射壯元亦賜一杯嚴耆躊躇不能飮上曰旣異罰杯不必强其不能何妨少飮耶古有醉之以酒以觀其德之語抄啓文臣中如有能飮者各飮一杯儒生中亦有能飮者耶非勸崇飮欲寓觀德之意隨量爲之好矣文臣之承命起飮者纔五之一儒生亦多不能飮者上曰非勸崇飮以觀德爲敎則不飮者居多殊無命飮之本意儒生則勸飮抄啓文臣中不飮者當行罰杯計數書入文臣等一齊起詣樽前上笑曰一齊起矣此是令後令前不起之人飮罰次使之還復位儒生飮酒者或有多取酒肴者禮院吏禁之上曰安用禁爲使之任意取去也上敎抄啓文臣曰今則日已暮矣爾等終日試射想多疲困罰杯當於後日爲之不飮者幾人乎時秀曰二十四矣應製儒生應射文臣行四拜禮贊儀跪啓禮畢諸臣以次退出
정조 15년
行都承旨洪明浩坐行左承旨李時秀坐行右承旨李祖承坐左副承旨徐美修坐直右副承旨李東顯坐直同副承旨金履禧坐注書李海隣仕一員未差假注書李德鉉仕直事變假注書崔致翼仕
정조 15년
藥房提調吳載純副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妣殿惠慶宮中宮殿藥房口傳問安答曰知道
정조 15년
以禁衛營習陣單子傳于徐美修曰以草記觀之病報過一哨則除入直出用其數無異私習則循例行操殊欠誠實卿則推考
정조 15년
傳于徐美修曰左副承旨右副承旨入侍
정조 15년
以咸鏡監司李文源狀啓咸興府被燒人家八十七戶處嘉善李基福捐財效勞極爲嘉尙事傳于徐美修曰令該曹回啓
정조 15년
徐美修以兵曹言啓曰纔因平安監司沈頤之狀啓本道鐵箭遠射武士抄上事判付內待其齊到兵判先試過一百五十步以上者草記翌日訓將次試草記又翌日御將摠使分日試取如右例各日不入格者竝卽下送只以入格人待令仍令承傳宣傳官微稟則當召見試取以此分付故水使鄭德鳴孫故郡守白時諭從孫兵判先爲試取草記雖未越百五十步仍爲留置以待遠射武士親試日此意令兵判諸武將知悉擧行事判下矣武士崔尙天等八人昨已齊到故臣今日進詣南別營鐵箭試取一百五十步以上入格者只是一人別單書入而鐵山出身鄭敬行義州出身白仁哲雖未準一百五十步而旣有先試草記之命試取步數單子以入之意敢啓傳曰知道諸武將試取時鄭敬行白仁哲亦皆一體試取事分付別單還下此下次次書入監試營門懸註可也
정조 15년
掌令鄭景祚疏曰伏以今者莊陵壇侑之擧實是祖宗朝未遑之典而抑亦千百代創聞之事也義起之始情文罔缺禮行之初風聲永樹於昭陟降必將悅豫而左右忠魂亦皆消雪異事丕應紅光亘天靈颷忽起紋礎出地事若有待感實非偶萬目爭覩一邑咸聳天人孚應捷於影響豈不異哉豈不盛哉臣於是擧情異他人得參將事之列獲覩始有之禮始不禁涕淚之交逬終不覺手足之蹈舜不徒臣心之若是默察士女之觀光者擧皆感歎而歡忭及臣之歸凡在聽聞莫不咨嗟感歎曰斯禮也可以延國祚於無疆永有辭於千秋始知人心之同然自有不期然而然者矣臣竊伏念壇地旣除宗伯致侑毅魄永慰闕文靡有伏況莊陵誌改纂之命實出博取該載靡有闕遺之聖意而惟我定順王后事實俱有志述昭如日星伏願亟命纂修之臣詳考博輯同爲附錄以備二陵一通文獻則庶無遺漏靡有餘憾而其爲有光於聖德當復如何臣於向者猥從享班伏見彰節祠腏食之列故處士金時習太學生南孝溫位次未定姑爲權安于西壁此宜一經稟裁可東則東可西則西以重事面不可使有因循度日之歎惟聖明特垂裁處焉仍伏念臣八年居臺一無善狀居常愧忸若隕淵谷不意誤恩荐疊除命屢降獲叨見職亦且一旬矣屢犯違傲縮伏俟譴庚牌又下愈久愈摯臣義分是懼雖不得不張皇出肅而臣於日前猝得重感納牌歸路觸風添劇時日之內萬無起動之望瘝官是懼拜章附陳伏乞天地父母亟命鐫削臣職名俾便調理仍治瀆撓之罪以肅朝綱焉答曰省疏具悉第一件事依施第二件事向於禮判奉命也已有筵敎爾其勿辭察職
정조 15년
辛亥四月十九日午時上御重熙堂左副承旨入侍時左副承旨徐美修假注書李德鉉記事官洪樂游徐有聞以次進伏訖上命讀公事判付命退承史以次退出
정조 15년
行都承旨洪明浩坐行左承旨李祖承坐右承旨洪仁浩坐直左副承旨徐美修坐直右副承旨李東顯坐同副承旨金履禧坐注書李海隣仕一員未差假注書李德鉉仕直事變假注書崔致翼仕
정조 15년
徐美修以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
李東顯啓曰大司憲趙宗鉉持平玄重祚牌不進執義洪彦喆掌令權坪在外掌令一員持平一員未差監察茶時之意敢啓傳曰知道
정조 15년
徐美修啓曰備邊司郞廳來言今日賓廳日次而無時急稟定事不得來會云矣敢啓傳曰食後來會
정조 15년
傳于金履禧曰來待諸臣入侍
정조 15년
傳于徐美修曰守禦使入侍
정조 15년
承旨前望單子入之洪仁浩落點
정조 15년
傳于洪明浩曰承旨房仍左副承旨爲軍士房
정조 15년
徐美修啓曰今日次對兩司當爲進參除在外外未肅拜呈告人員竝卽牌招何如傳曰允
정조 15년
徐美修啓曰新除授兩司諸臺竝待下批一體牌招何如傳曰允
정조 15년
傳于徐美修曰大臣備局堂上引見
정조 15년
有政吏批判書洪良浩進參判閔鍾顯在外參議李勉兢在外未肅拜右副承旨李東顯進以金思羲爲工曹正郞趙鎭井爲典籍洪彦喆爲執義李秀夏爲司諫權坪爲掌令玄重祚爲持平李尙度爲獻納張至顯鄭來百爲正言
정조 15년
兵批判書金文淳進參判閔台爀參議李夔病參知孟至大入直左副承旨徐美修進以任希莘爲平安監營中軍前判官張世經今加折衝加資事承傳副司果嚴耆單付
정조 15년
以黃海兵使洪和輔狀啓罪人崔夢賢還營後聚民行刑計料而日字遲延惶悚待罪事傳于徐美修曰勿待罪事回諭
정조 15년
徐美修以訓鍊都監言啓曰兵曹草記批旨內知道諸武將試取時鄭敬行白仁哲亦皆一體試取事分付別單還下此下次次書入監試營門懸註可也事命下矣臣今日午後開坐于南別營平安道武士崔尙天等八人鐵箭一竝試取其中一百五十步以上入格者原別單下懸註以入而鐵山出身鄭敬行義州出身白仁哲一體試取書入之意敢啓傳曰知道別單還下御營廳試取後添書入啓可也
정조 15년
徐美修以摠戎廳言啓曰依兵曹草記判付平安道抄上武士金鳴潝等八人臣今日進詣南別營鐵箭試取後入格步數兵曹別單懸註以入之意敢啓傳曰知道別單還下次次書入可也摠戎廳諸將官射講單子判付啓卿營何多一才山城將官勿論其餘則卿更爲試取眞箇一才査出草記論賞此別單更爲修正以入爲旀卿營又何多受由病者給藥調治無病者勿令虛帶仍卽差代卿段從重推考老不照檢之中軍各別嚴飭後勿如是爲良如敎
정조 15년
刑曹啓目粘柔院僉使尹進五係是朝官移義禁府處之何如判付啓本道鎭餉釐正之時有此柔院地事雖係適然亦豈泛視乎該鎭還穀之積弊聞於曾經道伯之說已知之該僉使拿來姑爲置之爲先令渠較戶量穀仍說爲弊之端兼陳救弊之策使之一一報營後論理狀聞事分付該道臣如是申飭之後萬一報辭或未瑩實數或相左使鎭民因此機不得蘇醒鎭簿及此時不淘洗則渠可謂兩罪俱發不可拿處而止當令兵使拿致嚴棍卽其鎭充軍以此意令廟堂嚴飭分付爲良如敎
정조 15년
辛亥四月二十日卯時上御誠正閣來待諸臣入侍時同副承旨金履禧假注書李德鉉記事官洪樂游徐有聞有司堂上趙鼎鎭刑曹判書權以次進伏訖上曰左副承旨守禦使前水原府使入侍可也賤臣承命出與左副承旨徐美修守禦使鄭昌順前水原府使趙心泰偕入進伏上曰昨見全羅監司狀啓則內寺奴婢事飭敎之後以無知委之申飭各邑不免依前擧行云自本司初不知委而然耶鼎鎭曰伊時卽爲行會矣上曰若自本司行會而自本道不爲知委列邑則該道臣宜有勘罪之擧出去査實言于大臣草記可也上敎曰奴婢摠寺奴則無女婢乎曰寺奴則無女婢而內奴有女婢矣上曰取其可據摠而抄出最多最少年條彼年則爲幾口此年則爲幾口詳知裏面仔細錄出也抄出最多之敎非以多摠索出欲知各摠多少之意矣曰近來免賤法出後若有稍實奴婢則渠雖不願多有勒定免賤之弊奴婢之日就凋殘職由於此矣上曰此則許贖之弊也黃口白骨之弊有奴婢則有其弊而指徵無處者甚至有邑倅自備以納之擧云豈有如許事體乎懲隣徵族之際侵及皮肉不關貧不聊生之人亦豈不可憐耶曰弊源之一一蘇革誠末由甚悶然矣上敎昌順曰南漢僧徒刷還之際能無貽弊外邑之端耶昌順曰刷還則只其當身而摠攝不得任意爲之之意分付矣心泰曰園所前後植木時效勞之人擧被賞典如朴萬瞻已除守令而前五衛將李宗憲勞均而歷齊以其見漏於別單之故未蒙一視之恩不無向隅之歎原別單添書更爲啓下一體收用恐合事宜故敢此仰達矣上曰依爲之依朴萬瞻例捧傳旨可也出擧條命書傳敎曰不爲仕進承旨許遞前望單子入之待下批牌招察任又命書傳敎曰近日次對兩司入參便成權減之事事之慨然莫甚於此此後申飭在外及未肅拜人許遞今日政差出命退諸臣以次退出
정조 15년
行都承旨洪明浩坐行左承旨李祖承坐右承旨洪仁浩坐直左副承旨徐美修坐直右副承旨李東顯坐同副承旨未差注書李海隣仕一員未差假注書李德鉉仕直事變假注書崔致翼仕
정조 15년
徐美修啓曰來二十五日朝參日次矣敢啓傳曰停
정조 15년
洪明浩啓曰同副承旨金履禧今日不爲仕進卽爲牌招何如傳曰許遞前望單子入之
정조 15년
李東顯啓曰合辭許久闕啓事甚未安除在外傳旨未下外呈告人員竝卽牌招何如傳曰允
정조 15년
傳于李東顯曰輪對官入侍
정조 15년
洪明浩啓曰吏曹郞廳來言臺諫有闕政事取稟傳曰當日爲之
정조 15년
李東顯啓曰合辭連日闕啓事甚安今日政新除授兩司諸臺竝待下批牌招何如傳曰允
정조 15년
有政吏批判書洪良浩進參判閔鍾顯在外參議李勉兢在外未肅拜右承旨洪仁浩進以任長源爲掌令朴孝成爲持平趙恪爲持平金孝建韓致應爲正言任希遠爲敦寧都正承文副正字單朴在冀前五衛將李基福嘉善今加嘉義捐出千金財力周給近百戶被燒民人加資事兵曹覆啓判下
정조 15년
兵批判書金文淳病參判閔台爀病參議李夔入直進參知孟至大病右副承旨徐美修進副護軍張世經柳雲羽許晊兪漢人副司直李時秀李文會宋民載韓永逵副司果朴載淳朴吉源以上竝單付
정조 15년
傳于徐美修曰軍士房承旨入侍
정조 15년
徐美修以御營廳言啓曰兵曹草記批旨內知道諸武將試取時鄭敬行白仁哲亦皆一體試取事分付別單還下此下次次書入監試營門縣註可也事命下矣臣今日進詣訓鍊院平安道抄上武士崔尙天等六人及鐵山出身鄭景行義州出身白仁哲鐵箭一竝試取後入格步數原別單懸註以入之意敢啓傳曰遐方武士滯京之弊宜念而未入格者不過邊地兩人與未入格之人兵判率領待令可也
정조 15년
備邊司以洪良浩爲平安監司元厚鎭爲平安兵使
정조 15년
徐美修啓曰新除授平安兵使元厚鎭方在罷散中何以爲之敢稟傳曰敍用
정조 15년
義禁府啓目向前訓鍊大將趙心泰御營大將李漢豐摠戎使徐有大原情云云問目內辭緣泛稱遲晩所當請刑是白乎矣曾經閫帥勿爲請刑載在大典通編且有草供以入之命上裁何如判付啓諸武將先爲試取草記之命爲慮屑越之復如昨冬今日臨試也反不如昨冬若是而無一言入送帳殿看作各營輪試之擧然者寧有如許紀綱乎置對之擧猶屬薄勘竝只加施越捧之典放送爲良如敎
정조 15년
徐美修啓曰訓鍊大將趙心泰御營大將李漢豐摠戎使徐有大放送事判下矣竝卽牌招傳授命召徐有大兼帶右邊捕盜大將命召及大將牌傳令牌一體傳授何如傳曰允
정조 15년
徐美修啓曰平安兵使待朝辭朝事命下而新除授兵使元厚鎭時在江原道原州地何以爲之敢稟傳曰改差在京亞將無以排擬云前例亦多將臣通擬事令廟堂知悉
정조 15년
備邊司以李漢豐爲平安兵使
정조 15년
徐美修啓曰御營大將李漢豐移拜平安兵使矣將兵之任不可一刻無摠察之人何以爲之敢稟傳曰前望單子入之待下批牌招傳授命召
정조 15년
徐美修啓曰平安監司待朝辭朝事命下矣當爲開政下批而吏曹判書未差參判閔鍾顯參議李勉兢俱在外何以爲之敢稟傳曰竝許遞前望單子入之待下批牌招吏曹堂上前望單子入判書李𡊠參判朴祐源參議李洪載落點
정조 15년
有政吏批判書李𡊠在外未肅拜參判朴祐源牌不進參議李洪載進右承旨洪仁浩進
정조 15년
啓曰判書李𡊠在外未肅拜參判朴祐源牌招不進小臣獨政未安何以爲之敢稟傳曰只出緊任以宋民載爲掌令柳爲持平崔重奎爲正言閔鍾顯爲漢城右尹洪善養爲淸州牧使平安監司單洪良浩養賢庫主簿單趙鎭井漢城左尹單閔鍾顯右尹單洪檢
정조 15년
兵批判書金文淳參判閔台爀參議李夔病參知孟至大入直進左副承旨徐美修進平安兵使李漢豐單付
정조 15년
徐美修啓曰左邊捕盜大將趙圭鎭以都監中軍明日慕華館中旬出去矣所佩命召及大將牌傳令牌何以爲之敢稟傳曰仍佩往來
정조 15년
以金弘潤囚單子傳于李東顯曰放送
정조 15년
徐美修以兵曹言啓曰同知中樞府使李翊臣身病猝重時月之內無望供職呈狀乞遞西樞雖是閑局實病旣如此則不可一向虛帶改差何如傳曰允
정조 15년
徐美修以禁衛營言啓曰本營上番鄕軍病報未差者七十一名新出幕者十二名合八十三名內前哨長淵軍七名左哨海州軍五名中哨海州軍十四名右哨瑞興軍二名後哨瑞興軍二名合三十名今已差完厚給糧資先爲下送未差之類各別救療隨其蘇完鱗次擧行之意敢啓傳曰知道
정조 15년
徐美修以摠戎廳言啓曰本廳諸將官射講子判付內卿營何多一才山城將官勿論其餘則卿更爲試取眞箇一才査出草記論賞此別單更爲修正以入爲旀卿營又何多受由病者給藥調治無病者勿令虛帶仍卽差代卿段從重推考老不照檢之中軍各別嚴飭後勿如是爲良如敎事判下矣臣今日率諸將官進去訓鍊院射講設行後單子修正以入而初無二十五矢以上得中人論賞一款不得擧論右部千摠金聖和壯抄左司把摠尹彦喆身病的實使之給藥治療此後則另加照察後勿如前事中軍邊慶遇處各別申飭之意敢啓傳曰知道
정조 15년
刑曹啓目全羅前監司尹蓍東旣已遲晩所當照律是白乎矣係是二品職上裁何如判付啓面飭尤緊於關飭則列邑之以無文蹟到今托爲莫聞知者豈成說乎奴婢多在之處道伯巡到之地査之不難從當更觀渠輩之擧行勤慢慢則竝與前罪重勘勤或有一分原恕之端枚擧此意自本曹嚴飭該道爲良如敎
정조 15년
敎平安監司洪良浩書久據東銓長席輿望方深持畀西臬重權僉議允叶班撤卿月頌播福星眷玆關西一區實惟我東重鎭世遠殷師八條之敎文化漸渝壤接燕山一帶之波武備益勵嗟乎一方之荐歉穀貴錢荒邇來百弊之滋生吏愁民怨顧此巡宣按察之任實難其人苟非通敏練熟之才曷膺是選惟卿豐山華閥需時英材文華濟以才猷夙著眞宰相合譽姿性本自忠慤蔚有古大家遺風主詞垣而長天官位望旣重佩灣符而按海臬績庸亦彰旣前後歷試也多而內外何適不可玆授卿以正憲大夫行平安道觀察使兼兵馬水軍節度使都巡察使管餉使平壤府尹卿其祗服寵命勉恢良猷箕封按四十州雄藩宜體都觀察重寄漢廷重二千石良吏暫屈大冢宰崇班追孟博攬轡之風何難澄淸一路恢范老藏甲之略須思彈壓邊門他餘稟裁悉有彝典視民如子可紓西顧之憂有弟知申庶慰北拱之戀故玆敎示想宜知悉知製敎金熙采製進
정조 15년
辛亥四月二十一日辰時上御熙政堂召對入侍輪對官同爲入侍時行都承旨洪明浩左副承旨徐美修參贊官李東顯侍讀官李祉永檢討官金熙采閣臣徐榮輔記事官李海隣記事官洪樂游徐有聞輪對官尙瑞直長李洛秀都摠都事李益賢典設別提洪疇九刑曹正郞沈鍷朴華源佐郞尹𣇍申在維成均直講金行簡李邦仁李果典籍李顯采金敬五方在岳鄭運躋康正夏鄭衡臣朴龍培金洛一尹㝡遠博士安重默金必宣學錄韓啓翼以次進伏訖上曰召對進講可也祉永講貞觀政要自貞觀元年止以爲恥累進讀熙采自貞觀二年止關於僕射進講訖上曰各陳文義可也祉永曰文義別無可達之言唐太宗所諭者房玄齡所對者俱合治理其中任官惟賢務省庶官實爲治道之要伏願聖上體念焉上曰所陳好矣熙采曰上番已奏更無可達而此章言廣開耳目大抵爲治之要莫過於開言路言路之開專係於恢聖聰伏願體念焉上曰所陳好矣上曰閣臣及參贊官亦陳文義可也東顯等曰上下番旣已陳達臣等別無可達之辭矣命參贊官閣臣先退上曰輪對官以次進前可也洛秀等進奏職姓名及職掌訖上下詢所懷洛秀等曰別無所懷矣美修曰筵退之際無得一時竝起事體卽然而直閣徐榮輔徑先退出殊甚未安推考何如上曰依爲之承旨李東顯亦然一體推考可也出擧條祉永曰筵席事體何等嚴重而輪對官典說別提洪疇九刑曹佐郞尹𣇍奏對之際不爲起伏詢問之下亦或糢糊極爲未安竝推考何如上曰依爲之出擧條上曰當該中官拿處出榻敎命退諸臣以次退出
정조 15년
辛亥四月二十一日午時上御春塘臺平安道遠射擧子試射入侍時左副承旨徐美修假注書李德鉉記注官金良倜金鳳顯以次進伏訖上曰兵曹判書進前兵曹判書金文淳進伏上曰無準射一百五十步者乎文淳曰金鳴潝崔尙天二人僅射一百六十步其餘則俱未能準射一百五十步矣上命白仁喆鄭敬行招立庭下敎曰爾等射不滿一百五十步上來屬耳憊於道路不得盡其才而然耶仁哲等對曰徒步上來且有疾病比常時減二三十步矣上曰休息幾日則可能復其初耶仁哲曰若休一望餘則似得盡藝矣上曰付爾兩營哨官以待能射更試爾其知悉上命書傳敎曰以關西尙武之地也特念因勢利導之意兼欲拔尤而奬才自昨年二百步遠射武士使之抄上而以其無一人準式應選屢勤飭敎以有地處身手膂力者必令搜羅道內抄上之此豈一時泛然之意乎大抵近來尙武之地賤武日甚之故人才如是渺然退限雖不過數朔以本道千里幅員豈無許多合應是選之類乎身爲藩閫之臣向下飭敎若有一分動心豈敢以如此之類抄上以爲塞責彌縫之計乎親臨試取何等至嚴則今日所見眞所謂有辱朝廷矣二百步姑無論百五十步入格僅只二人而無非拙劣土校其可曰有朝令乎此道臣自其受命以後小事巨務惟知粉飭遮鎌之習以狀啓爲名者無非放恣中出來向來疏批祗受與鎭穀釐正狀啓特一事中一事早欲處分而以此擧之難付生手欲觀擧行之如何前後筵敎寧有不聞不知之理乎況於昨冬以武技過限事擧條批旨又何如則此不但有關朝綱亦有關於師律而佯若不聞知者道臣沈頤之所爲誠莫曉也至於帥臣李得濟雖與道臣之事事漫忽朝令似或有間事係戎政師臣卽主人頤之以道臣設欲如是擧行渠若據理往復不爲抄報雖以頤之之忘恣豈或有獨自選上之理乎渠之孤負特畀罪又可駭朝廷若有法紀似此道帥臣其可尋常處分乎且況鴨江以北與彼界只隔數息使隣人聞今日關西所爲以我國爲有法紀乎否乎當該道臣沈頤之帥臣李得濟竝於道內邊上充軍俾知朝廷有法紀新道臣帥臣皆令待朝辭朝下送更令着意勸課限以明年春夏選上事嚴飭昨今年爲此屑越之試取朝家再臨帳殿今番更爲抄上也特命各營先試草記出於先事之慮則目見該道擧行之如此循例以矢數別單者如許事體曾所未聞兵曹判書金文淳爲先越捧五等訓鍊大將趙心泰御營大將李漢豐摠戎使徐有大等必知武技向方豈比於文宰乎然而無一言可否於草記之際而各臥其家佯若不知以致當暑臨試如許將臣將焉用哉竝令該府拿問定罪上曰訓鍊大將趙心泰御營大將李漢豐摠戎使徐有大拿處間令各其營都提調摠察從事官發牌聽傳敎摠戎廳則禁衛大將兼察牌招聽傳敎出榻敎上曰右邊捕盜大將徐有大以摠戎使拿處之代他邊大將兼察牌招聽傳敎出榻敎命宣傳官金樂海金𣕖金相九奪三將臣符仍乘輿還內諸臣以次退出
정조 15년
行都承旨洪明浩坐行左承旨李祖承坐右承旨洪仁浩坐左副承旨徐美修坐直右副承旨李東顯坐直同副承旨未差注書李海隣仕直一員未差假注書鄭尙愚仕事變假注書李明淵仕
정조 15년
洪仁浩啓曰明日常參經筵取稟傳曰停
정조 15년
徐美修啓曰禁衛營將官來言今日本營軍兵日次私習云矣敢啓傳曰後日次爲之
정조 15년
徐美修啓曰御營廳將官來言今日本廳軍兵日次私習云矣敢啓傳曰後日次爲之
정조 15년
傳于洪明浩曰平安盤司辭朝後留待兵使則今此左遷之擧欲令贖其罪也當面飭下送亦令辭朝後留待
정조 15년
傳于洪仁浩曰平安監司兵使入侍
정조 15년
備忘記平安監司洪良浩平安兵使李漢豐下直長弓一張長箭一部片箭一部筒兒一箇賜給
정조 15년
御營大將前望單子入之徐有大落點
정조 15년
徐美修啓曰新除授御營大將徐有大卽爲牌招傳授命召何如傳曰允
정조 15년
徐美修啓曰摠戎使徐有大移拜御營大將矣將兵之任不可一刻無摠察之人何以爲之敢稟傳曰今方點下此啓辭置之
정조 15년
備邊司薦望以李邦一爲摠戎使
정조 15년
徐美修啓曰新除授摠戎使李邦一卽爲牌招密符及敎諭書傳授何如傳曰允
정조 15년
以摠戎使李邦一敎書傳于徐美修曰文與筆相敵可謂的對午眠可禦一粲可博此注書卽入改差啓辭筆劃長進間勿擬原敎書改書以入
정조 15년
以摠戎使李邦一敎書傳于洪仁浩曰代撰王言不宜屑越此敎書似戲語似弄題專不致愼間多有不覺噴飯之句語此豈不嫺於四六而然乎蓋不致力之致捧納承旨從重推考當該玉堂遞差
정조 15년
以摠戎使李邦一諭書傳于徐美修曰如許筆劃決非文臣所寫必是房直使令代書其委折嚴査更爲書入
정조 15년
以平安監司沈頤之狀啓初夏祈雨已多近例不卜日虔誠祈禱之意發關外邑事傳于徐美修曰八道之中本道之獨未霑一視之沛澤者莫非反求於人事處未知甚事干和何政齋菀而欲雨不雨自春徂夏乎言念西民艱食之患豈可一刻弛心昨日罪方伯今朝得甘霈午申之間溝渠添流以目下所見所料本道必當同然纔令廟堂關問矣際見狀辭以禱雨爲說憧憧一念尤有倍焉以此傳敎同爲行會今日得雨形上先從營下測雨器水深登聞列邑所得亦卽鱗次陳聞事分付
정조 15년
徐美修啓曰假注書李德鉉事變假注書崔致翼竝改差何如傳曰允
정조 15년
李德鉉改差代以鄭尙愚爲假注書
정조 15년
崔致翼改差代以李明淵爲事變假注書
정조 15년
傳于洪仁浩曰自朝至申初測雨器爲二寸三分而以一寸四分書啓該監提調爲先從重推考
정조 15년
傳于洪仁浩曰今見兩南狀聞雨澤皆言周洽雖甚萬幸以畿湖之不如兩南爲關心而至於兩西雨澤政甚渴悶今日霈霔卽近來最初有之甘雨兩西所得亦皆如此乎卽令廟堂嚴飭傳撥詳問草記事知悉
정조 15년
以慶尙監司鄭大容狀啓尙州幼學蔡淳年滿資限而見漏於昨年恩資令該曹稟處事傳于洪仁浩曰今日口傳下批與樞銜敎旨同爲成送卿其卽爲傳給事回諭
정조 15년
徐美修啓曰平安前監司沈頤之前兵使李得濟奪符次標信請出之意敢啓傳曰昨年前伯兩人奪符與押去之時都事宣傳官輩沿路作弊無所不至民邑喫困害及鷄犬其時欲大行懲創之政而只竄一金吾郞其餘官吏未及處今矣今又有道帥臣押去事若有一毫襲謬之擧則西民何以堪之乎尤無狀者金吾郞及下吏邏卒也今番以奪符宣傳官兼行押去都事之事事分付該府如是申飭之後若不屛息往來致有現發於追踵之廉行則當別遣宣傳官當該假都事等淸川江頭大張威儀決棍三十度卽其地定配率去下屬嚴刑充軍以此分付宣傳官之非軍器摘奸奉命者濫用裩杖金吾郞亦擅用刑棍云此後犯者令沿路道臣隨現摘發狀聞事分付諸道丙申初李普行之爲湖南伯也能遵朝令金吾所屬作弊者先爲刑推追後狀聞伊時則猶有知戢之效近來凡事惟以彌縫爲事無非如沈頤之者類頤之之目見昨年列邑之受弊至今無一言可謂難化者氣質以此傳敎爲先自新道帥臣知之諸道行會皆令廟堂爲之事分付
정조 15년
徐美修以義禁府言啓曰平安前監司沈頤之前兵使李得濟竝於道內邊上充軍事承傳啓下矣沈頤之朔州府李得濟昌城府竝充軍而俱在任所以承傳內辭意具罪目依例發遣府都事及書吏交代後押送于各其配所何如傳曰允金吾郞何等淸顯則奉命外邑其所作弊無異於書吏邏將擅用法外之刑棍渠爲法官身自犯之此固可駭甚至討食之不足誅求多端其爲辱命莫甚於此雖不摘發某某渠輩之罪渠豈不知渠輩之行身如是無形但於序陞作窠羞以爲不若前規太不識自反之義以近日金吾郞之所爲雖作中庶窠必不若渠輩之行惡渠輩若有廉隅能不靦然乎今番則已令奪符宣傳官兼行以此知悉此後少加知戢無累法府淸銜以保士夫貌樣事卿其招致諸郞各別面飭以此批答書揭渠輩直所此豈但爲沿邑吏民之弊所以尊王府也尙廉恥也如是而此後若無刮目之效如許之類豈可以士夫齒之乎竝令知悉可也
정조 15년
持平趙恪啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情快正王法新除授執義洪彦喆時在江原道春川地掌令權坪時在京畿楊州地請竝斯速乘馹上來事下諭答府曰不允下諭事依啓
정조 15년
辛亥四月二十二日辰時上御誠正閣平安監司兵使入侍時右承旨洪仁浩記事官李海隣洪樂游徐有聞平安監司洪良浩兵使李漢豐以次進伏訖上曰關西重藩也近年以來凋弊日甚莫可矯革云朝家軫念之道當如何今此特除意豈徒然卿可謂福星須體分憂之意誠心撫摩竭力矯救以副面諭之意可也良浩曰西藩鎖鑰不輕而重實非如臣無似者所可濫叨者也畢竟僨誤自知已明第竭鹵鈍圖報萬一矣上曰前伯事誠駭然矣前後申飭何等申複則敢以射才之不成貌樣人器之全無可取者循例選上者是豈成說乎卿文士也文治固好矣而至於關西以邊上重地素稱弓馬之鄕爲道伯者宜先尙武以備陰雨也赴任之後必須惕念對揚可也良浩曰臣之弟與姪出入近密偏蒙國恩圖報之忱有倍他人臣敢不愛民節用以效涓埃之報乎上敎漢豐曰俄於道伯已有面諭者卿亦依此做治無負朝家特畀之意可也仍敎曰旣有面飭何用別諭早卽退去料理行李好矣仍命退諸臣以次退出
정조 15년
辛亥四月二十二日巳時上御重熙堂都承旨入侍時行都承旨洪明浩記事官李海隣記事官洪樂游徐有聞以次進伏訖上命讀公事書判付訖明浩曰臣以動駕時進圭受圭事有區區所懷敢此仰達矣玉圭之奉進奉受事體至重於左於右宜有一定之制而近來每當動駕之時或右奉進而左奉受或左奉進而右奉受初無定制殊甚未安事當一番稟定以爲定式載之笏記而臣適見院中故事故重臣鄭經世爲都承旨時以禮當由右之意有所陳白故竝此仰達矣上曰依爲之出擧條命退承史以次退出
정조 15년
行都承旨洪明浩病行左承旨李祖承坐右承旨洪仁浩坐左副承旨徐美修坐直右副承旨李東顯坐直同副承旨未差注書李海隣仕一員未差假注書鄭尙愚仕直事變假注書李明淵仕
정조 15년
李東顯啓曰大司憲趙宗鉉持平趙恪呈辭執義洪彦喆掌令權坪宋民載在外持平柳未肅拜監察茶時之意敢啓傳曰知道
정조 15년
李祖承啓曰假注書鄭尙愚時無職名令該曹依例付軍職冠帶常仕何如傳曰允
정조 15년
檢校直閣李晩秀啓曰內閣設置之建請卽故大提學梁誠之之言也況其言議事務多有功勞於國家其後孫宜令名參內閣梁德履似是後孫待其上來令內閣招問以啓事命下矣依下敎招問梁德履則以爲果是故大提學梁誠之十代孫而以嫡長孫之年幼代爲忠義曾經銀印差備云矣敢啓答曰梁德履銀印差備加差待窠陞實嫡長孫待其祿仕年滿卽令該府草記亦自內閣微稟則當有收用之擧以此分付可也
정조 15년
李東顯啓曰卽見江原監司尹師國農形狀啓則封發在於今月十七日而今爲七日始乃到院殊極稽忽原狀啓今方捧入而當該道臣不可無警推考何如傳曰允
정조 15년
傳于徐美修曰右承旨左副承旨入侍
정조 15년
洪仁浩以弘文館言啓曰本館下番闕直事甚未安修撰李晴副修撰李義鳳竝卽牌招以爲推移入直之地何如傳曰可以行公卽當出肅或入番豈可煩請牌招此草記勿施如有實故言送政院變通可也
정조 15년
李東顯啓曰朝因行公玉堂之無端請牌批旨飭敎何等截嚴則今此省記中經筵下番又復塡空事體所在萬萬未安當該下番玉堂竝從重推考何如傳曰允
정조 15년
徐美修以御營廳言啓曰本廳哨官閔大爀受由過限汰去之意敢啓傳曰知道